  ИА «Удмуртия» Глазкарын физикая но математикая лицейлэсь спортзал но технопарк улэ чаклам кык этажъем юртсэ пуктонэз йылпумъязы. Кызьы ивортэ Удмуртиысь дышетонъя но тодосъя министерстволэн пресс-службаез, отчы карысь вань дышетскисьёс ветлыны быгатозы — 10 сюрс пала адями. Дышем сямен учкыса, вань технопаркъёс — со дышетскисьёслэсь инженер ужен вырыны мылкыдзэс ӝутон инты. Милям технопаркмы — тодос вылын кылдытэм вузпӧръёслы вылӥ тодонлыкъёсын ӧнерчиосты дасян ужлэн кутсконэз Дмитрий Мальцев, Глазкарын физикая но математикая лицейлэн кивалтӥсезлэсь ужзэ быдэсъясьПусъём, технопарке тӥрлык басьтон понна 5 миллион манет висъяз Механикая Чупчи завод, со трос мерлыко программаосъя элькунлэн но муниципалитетлэн юрттӥсез луэ. Пуктэм юртэз пӧсьтолэзь кутсконын усьтыны чаклало. Гужем ӵоже ини технопаркын Глазкарысь дышетскисьёс понна ватсаса тодон-валанъёс сётонъя программаосты эскерыны кутскозы. Тодэ вайытом, лэсьтӥськон 2014-тӥ арын кутскиз, но, кык ар ортчыса, коньдон тырмымтэен сэрен ужъёсты дугдытӥзы. Чаклам 59 миллион манет пӧлысь уже ӝынызэ гинэ кутӥзы. Кема пуктӥськонэз йылаз-пумаз вуттон понна, 2017-тӥ арын инвожое Удмуртилэн тӧроез Александр Бречалов Росси азьмуртлэн фондысьтызы коньдон висъяны курыса Владимир Путинлы гожтэт лэзиз. Со арын ик толсуре 27 миллион манет вуиз. Эшшо 4 миллион 700 сюрс манет элькун коньдэтысь висъязы. Тегъёс: Дышетон Удмуртия Глазкар школаос лэсьтськон АлександрБречалов  